TOP 5 NEWS: नागरिकता बिल पर शिवसेना का यू-टर्न, भारत ने अमेरिकी आयोग को दिया जवाब  
बुधवार को राज्यसभा में पेश होगा नागरिकता संशोधन विधेयक 
पूर्वोत्तर के कई इलाकों में हो रहा है CAB के खिलाफ विरोध प्रदर्शन 
दीपिका पादुकोण की फिल्म 'छपाक' का ट्रेलर हुआ रिलीज
नागरिकता (संशोधन) विधेयक पर ‘अंतरराष्ट्रीय धार्मिक स्वतंत्रता पर अमेरिकी आयोग' का भारत के विदेश मंत्रालय ने जवाब दिया है. विदेश मंत्रालय का कहना है कि आयोग बयान न तो सही है और न ही ‘वांछित' है. विदेश मंत्रालय के प्रवक्ता रवीश कुमार ने कहा, 'यह निराशाजनक है कि यूएससीआईआरएफ ने सिर्फ अपने पूर्वाग्रहों के आधार पर ही सोचना चुना है जबकि इस मुद्दे पर हस्तक्षेप का उसे कोई अधिकार नहीं है. नागरिकता संशोधन विधेयक और एनआरसी किसी भी धर्म के भारतीय नागरिक से उसकी नागरिकता नहीं छीनता है.
बता दें, अंतरराष्ट्रीय धार्मिक स्वतंत्रता पर संघीय अमेरिकी आयोग (यूएससीआईआरएफ) ने कहा था कि नागरिकता संशोधन विधेयक (Citizenship Amendment Bill) ‘गलत दिशा में बढ़ाया गया एक खतरनाक कदम' है और यदि यह भारत की संसद में पारित होता है तो भारत के गृह मंत्री अमित शाह के खिलाफ प्रतिबंध लगाया जाना चाहिए. 
नागरिकता संशोधन बिल (Citizenship Amendment Bill) आज लोकसभा में पेश किया जाएगा. बीजेपी ने अपने सांसदों को तीन लाइन का व्हिप जारी किया है. यह व्हिप सोमवार से बुधवार तक के लिए है. सांसदों से दोनों सदनों में मौजूद रहने के लिए कहा गया है. केंद्रीय गृह मंत्री अमित शाह लोकसभा में नागरिकता संशोधन बिल (CAB) पेश करेंगे. इस बिल को लेकर लोकसभा में जोरदार बहस होने के आसार हैं. 
दूसरी तरफ इस विधेयक के विरोध में वामपंथी विचारधारा वाले करीब 16 संगठनों ने 10 दिसंबर को 12 घंटे का असम बंद आहूत किया है. पूर्वोत्तर छात्र संगठन (एनईएसओ) इसी मुद्दे को लेकर मंगलवार को सुबह पांच बजे से 11 घंटे के पूर्वोत्तर बंद का पहले ही आह्वान कर चुका है.
निर्भया केस के दोषी पवन को मंडोली जेल से तिहाड़ की जेल नम्बर 2 में शिफ्ट किया गया है. इसी जेल नम्बर 2 में दोषी अक्षय और मुकेश भी बंद हैं, जबकि तिहाड़ की जेल नम्बर 4 में विनय शर्मा बन्द है. सभी को अलग-अलग सेल में रखा गया है और सीसीटीवी कैमरों से मॉनिटरिंग की जा रही है. जेल नम्बर 3 में फांसी की तैयारियां हो रही है, फांसी वाली जगह की साफ सफाई और डमी ट्रायल भी कराया गया. जेल नम्बर 3 में ही फांसी लगाने का चबूतरा और तख्ता है. 
फांसी के लिए खास तरह की रस्सियों का इन्तजाम किया जा रहा है, जो बक्सर जेल से मंगाई जा रहीं हैं. इन रस्सियों में मोम लगा होता है और कई घण्टों तक नमी में रखकर इन्हें तैयार किया जाता है. दोषी विनय शर्मा ने राष्ट्रपति के पास दया याचिका लगाई है, जो वहां लंबित है. दया याचिका खारिज होते ही ये पहले गृह मंत्रालय फिर दिल्ली सरकार फिर तिहाड़ जेल के पास जाएगी.
छपाक ट्रेलर: दीपिका पादुकोण (Deepika Padukone) की मोस्ट अवेटिड फिल्म 'छपाक (Chhapaak)' का ट्रेलर रिलीज हो गया है. 'छपाक' को मेघना गुलजार (Meghna Gulzar) ने डायरेक्ट किया है. असल जिंदगी से प्रेरित फिल्म 'छपाक' में दीपिका पादुकोण (Deepika Paudkone) एसिड अटैक सरवाइवर का किरदार निभा रही हैं. इस फिल्म की समाज में महिलाओं के प्रति बढ़ते अपराधों को दिखाया गया है. दीपिका पादुकोण के साथ फिल्म में विक्रांत मैसी भी नजर आएंगे. फिल्म के ट्रेलर ने रिलीज होते ही सोशल मीडिया पर सुर्खियां बटोरनी शुरू कर दी है. 'छपाक' के ट्रेलर में दीपिका पादुकोण की बेहतरीन एक्टिंग नजर आ रही है. 

दीपिका पादुकोण (Deepika Padukone) इस फिल्म में काफी दमदार किरदार निभा रही हैं. ट्रेलर में एक्ट्रेस का लुक रोंगटे खड़े करने वाला है. फिल्म के ट्रेलर की शुरुआत ही जनता के विरोध प्रदर्शन से होती है. दीपिका पादुकोण की फिल्म 'छपाक (Chhapaak)' का ट्रेलर रिलीज होते ही यूट्यूब पर छा गया है. फैन्स भी दीपिका के इस लुक और फिल्म में उनके किरदार पर जमकर रिएक्शन दे रहे हैं.